Predkladacia správa

Správa o činnosti obcí  a vyšších územných celkov v oblasti preneseného výkonu štátnej správy za rok 2003 (ďalej len “správa”) sa predkladá na rokovanie vlády Slovenskej republiky podľa Plánu práce vlády Slovenskej republiky na rok 2004. Zámerom je informovať vládu o uskutočňovaní výkonu štátnej správy, ktorý prešiel z pôsobnosti orgánov štátnej správy do pôsobností obcí a vyšších územných celkov, čím sa utvárajú predpoklady vláde na riadenie a kontrolu výkonu štátnej správy, zabezpečovaného orgánmi územnej samosprávy v súlade s čl. 71 ods. 2 Ústavy Slovenskej republiky a na posúdenie úrovne financovania preneseného výkonu štátnej správy štátom. 

V záujme jednotného postupu obcí, vyšších územných celkov, krajských úradov, obvodných úradov, orgánov špecializovanej miestnej štátnej správy a príslušných  ministerstiev pri spracovaní podkladov do uvedenej správy Ministerstvo vnútra SR vypracovalo metodický pokyn, ktorý bol  uverejnený vo Vestníku vlády Slovenskej republiky a nadobudol účinnosť 1. apríla 2004.

Správa obsahuje údaje a poznatky uvedené v informatívnych  správach poskytnutých  Ministerstvu vnútra SR jednotlivými ministerstvami za činnosť obcí  a vyšších územných celkov v oblasti preneseného výkonu štátnej správy. Podkladom na získanie údajov boli sumárne výkazy o činnosti obcí a o činnosti  vyšších územných celkov v oblasti preneseného výkonu štátnej správy v správnom konaní, ktoré korešpondujú s kompetenciami obcí a vyšších územných celkov na jednotlivých úsekoch štátnej správy v ich pôsobnosti. Rozsah v správe použitých podkladov a údajov je zúžený, čo je dôsledkom toho, že veľký počet obcí  a jeden vyšší územný celok (Prešovský samosprávny kraj) nevyplnili výkazy a podľa harmonogramu ani nepredložili informatívne správy. Pretože Ministerstvo vnútra  SR nekomunikovalo s obcami priamo, nebolo možné vypracovať prehľad o nimi poskytnutých údajoch.

Údaje o činnosti  obcí a vyšších územných celkov boli vyžadované prostredníctvom výkazov, ktoré sú zaradené do Programu štátnych štatistických zisťovaní na roky 2003-2005 (vyhláška ŠÚ SR č. 613/2002 Z. z.) v súlade so zákonom NR SR  č. 540/2001 Z.z. o štátnej štatistike. 

 Správa  poskytuje prehľad o kvalite a rozsahu uskutočňovania výkonu štátnej správy prenesenej na obce a na vyššie územné celky z orgánov štátnej správy  zákonom NR SR  č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky, jeho personálnom a finančnom zabezpečení a uskutočňovaní preneseného výkonu štátnej správy, ktorý je v pôsobnosti obcí podľa osobitných zákonov pred účinnosťou zákona č. 416/2001 Z. z..  Správa vychádza z poznatkov o uskutočňovaní  preneseného výkonu štátnej správy v odvetvovej pôsobnosti Ministerstva dopravy, pôšt a telekomunikácií Slovenskej republiky, Ministerstva výstavby a regionálneho  rozvoja Slovenskej republiky, Ministerstva životného prostredia Slovenskej republiky,  Ministerstva vnútra Slovenskej republiky a Ministerstva školstva Slovenskej republiky. V správe nie sú uvádzané údaje za Ministerstvo práce, sociálnych vecí a rodiny Slovenskej republiky z dôvodu, že v jeho odvetvovej pôsobnosti ide o samosprávne pôsobnosti. 

Správa neobsahuje tiež údaje o počte rozhodnutí vydaných orgánmi vyšších územných celkov v oblasti preneseného výkonu štátnej správy na úseku zdravotnej starostlivosti, ktorý je v odvetvovej pôsobnosti Ministerstva zdravotníctva SR  a ktorý sa zabezpečuje nad rámec zákona č. 416/2001 Z. z. podľa osobitného zákona, a to z dôvodu, že Ministerstvo zdravotníctva SR nepredložilo Ministerstvu vnútra SR podkladovú správu o činnosti samosprávnych krajov v roku 2003 na uvedenom úseku štátnej správy. Ministerstvo zdravotníctva SR vo svojom stanovisku, ktoré obdržalo Ministerstvo vnútra SR až po termíne určenom na pripomienkové konanie a po predložení správy na rokovanie Rady vlády SR pre verejnú správu, uvádza nesúlad postupu samosprávnych krajov s metodickým pokynom, ktorým Ministerstvo vnútra SR  určilo  postup pri spracúvaní správy.  Jeho výrazom bolo, že v termíne predložili správy  Ministerstvu zdravotníctva SR  len dva samosprávne kraje a tri  na jeho  výzvu  o predloženie podkladov a údajov vôbec  nereagovali.

V správe sú uvedené údaje a poznatky z uskutočňovania preneseného výkonu štátnej správy obcami,  mestami a vyššími územnými celkami,  námety na ďalšie zvyšovanie kvality a  odbornosti  jednotlivých činností, ktoré  sú vykonávané v  správnom konaní, ako aj činností, ktoré len súvisia so správnym konaním, napr. výzva na doplnenie podania a návrh opatrení na odstránenie nedostatkov v doterajšom stave decentralizácie pôsobností z orgánov štátnej správy na obce a na vyššie územné celky, na ďalšie zvyšovanie úrovne rozhodovania a na zvyšovanie úrovne vzdelávania zamestnancov obcí, ktorí sa podieľajú na príprave rozhodnutí. Závažnosť navrhnutých opatrení opodstatňuje ich zaradenie do návrhu uznesenia vlády. 
 
Pokiaľ jednotlivé ministerstvá poukazujú na problémy, ktoré súvisia s uskutočňovaním preneseného výkonu štátnej v ich odvetvovej pôsobnosti, obce poukazujú na nedostatočné  finančné zabezpečenie nimi uskutočňovaného  preneseného výkonu štátnej správy. 

 V správe uvedené údaje nemôžu vyjadrovať skutočný počet  rozhodnutí a činností súvisiacich s preneseným výkonom štátnej správy na jednotlivých úsekoch štátnej správy v dôsledku nízkej disciplíny obcí, ktorá sa prejavila v nedodržaní stanovených termínov, ako aj tým, že veľký počet obcí  nereagoval na metodické pokyny Ministerstva vnútra SR ani  na výzvy orgánov špecializovanej miestnej štátnej správy, ktorými požadovali zaslanie podkladov na zber údajov. Uvedené konštatovanie je opodstatnené napriek tomu, že v metodickom pokyne Ministerstva vnútra SR, ktorým sa určil postup obcí a vyšších územných celkov pri spracúvaní tejto správy je uvedené, že v prípadoch, v ktorých obce alebo vyšší územný celok nepredložia podklady podľa harmonogramu, bude sa táto skutočnosť brať tak, že územná samospráva neobdržala v roku 2003 žiadne podania a nevydala rozhodnutia v oblasti preneseného výkonu štátnej správy. Ucelenejší pohľad poskytujú len údaje o činnosti matričných úradov a údaje poskytnuté vyššími územnými celkami napriek tomu, že jeden vyšší územný celok ich nepredložil.

Správa sa nezaoberá činnosťou  orgánov miestnej štátnej správy za rok 2003 z dôvodov zrušenia okresných úradov, transformácie krajských úradov a ďalších zmien v organizácii  miestnej  štátnej správy,  vykonaných podľa osobitných právnych predpisov  k 1. januáru 2004, t.j. z dôvodu, že nejestvujú orgány miestnej štátnej správy, ktoré by za seba mohli takúto činnosť vyhodnotiť.

Materiál bol predložený na pripomienkové konanie povinným a ďalším pripomienkujúcim subjektom, napr. Združeniu miest a obcí Slovenska, Únii miest Slovenska a vyšším územným celkom v počte 52. Z oslovených subjektov zaslalo stanoviská do stanoveného termínu 30 subjektov, z ktorých 24 nemalo pripomienky. Stanoviská nepredložilo v stanovenom termíne 22 oslovených subjektov, medzi nimi aj Združenie miest a obcí Slovenska napriek viacerým urgenciám, Únia miest Slovenska, 7 samosprávnych krajov, 4 krajské úrady a z ústredných orgánov štátnej správy Ministerstvo zdravotníctva SR. Pripomienky predložilo 6 subjektov, z ktorých zásadné uplatnili len splnomocnenec vlády SR pre decentralizáciu verejnej správy a Štatistický úrad Slovenskej republiky. Všetky pripomienky boli akceptované a sú v materiáli zapracované.

Po termíne určenom na pripomienkové konanie a po predložení materiálu na rokovanie Rady vlády SR pre verejnú správu  dodatočne  predložili pripomienky 3 subjekty, a to Ministerstvo zdravotníctva SR, Ministerstvo obrany SR a Združenie miest a obcí Slovenska.

Vzhľadom na to, že správa má hodnotiaci charakter, nemá osobitnú doložku finančných, ekonomických environmentálnych vplyvov a vplyvov na zamestnanosť. Na základe vyhodnotenia pripomienkového konania sa správa predkladá na rokovanie vlády bez rozporov.

Správa bola 8. júla 2004 prerokovaná v Rade vlády SR pre verejnú správu a schválená s pripomienkami. Správa sa predkladá na rokovanie vlády SR v novom znení dopracovanom o pripomienky Rady vlády SR pre verejnú správu.